A Bizottság 709/98/EK rendelete

(1998. március 30.)

a vetőmagra vonatkozó támogatás egyes részletes szabályairól szóló 1686/72/EGK rendeletnek az ellenőrzési eljárások tekintetében történő módosításáról, valamint a rizsvetőmag-termelés stabilizációs mechanizmusának alkalmazására vonatkozó szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 192/98/EK rendelettel [1] módosított, a vetőmagok piacának közös szervezéséről szóló, 1971. október 26-i 2358/71/EGK tanácsi rendeletre [2] és különösen annak 3. cikke (5) bekezdésére és 11. cikkére,

mivel a legutóbb a 3795/85/EGK rendelettel [3] módosított 1674/72/EGK tanácsi rendelet [4] megállapítja a vetőmagok utáni támogatás nyújtásának és finanszírozásának általános szabályait;

mivel a 2358/71/EGK rendelet 3. cikkének (4a) bekezdése stabilizációs mechanizmust határoz meg a rizsvetőmag-termelésre vonatkozóan; mivel e mechanizmus keretében rögzíteni kell azt a közösségi vetőmag-támogatásban részesíthető legnagyobb mennyiséget, amely lehetővé teszi a legutóbb a 192/98/EK rendelettel módosított, a rizs piacának közös szervezéséről szóló, 1995. december 22-i 3072/95/EK tanácsi rendelet [5] 6. cikkében meghatározott bázisterület tekintetében a vetőmag-értékesítési lehetőségek fenntartását;

mivel a rizsvetőmag-termelés különböző tagállamokban tapasztalt agronómiai hozamainak meghatározásához célszerű ugyanazt az időszakot használni, amely a 3072/95/EK rendelet alkalmazásában reprezentatívnak minősül; mivel ennek megfelelően az a hároméves átlag került felhasználásra, amelyet az 1990/91-től 1994/95-ig terjedő időszakra vonatkozóan a legnagyobb és a legkisebb hozamú év figyelmen kívül hagyásával számítottak ki;

mivel az egy gazdasági évben betakarított vetőmagot általában hántolatlanrizs- és rizsvetőmag-termelő területek bevetésére használják fel a következő gazdasági évben; mivel a reprezentatívnak tekintett időszak során a Közösségben egy hektár bevetésére felhasznált vetőmagmennyiség 0,2 tonna volt, azaz a 3072/95/EK rendelet 6. cikkében meghatározott 433123 hektár bázisterület bevetéséhez 86624600 tonna vetőmagra volt szükség;

mivel azt a legnagyobb mennyiséget, amely után a Közösségben rizsvetőmag-támogatás nyújtható, a tagállamok azonos reprezentatív időszakbeli termelése alapján fel kell osztani termelő tagállamonként; mivel az éves hozamingadozás figyelembevétele érdekében rendelkezni kell az egyes tagállamokban érvényes legnagyobb támogatható mennyiség kiigazításáról, azzal a feltétellel, hogy a Közösség egészére megállapított mennyiséget nem lépik túl;

mivel a stabilizációs mechanizmus működéséhez szükséges, hogy a rizsvetőmag-támogatás iránti kérelmek benyújtására, valamint a Bizottságnak a kérelmek által érintett mennyiségre vonatkozóan a tagállamok által történő értesítésére határidőt állapítsanak meg annak érdekében, hogy az egyes tagállamokban esetlegesen alkalmazandó százalékos csökkentés mértéke kiszámítható legyen;

mivel a rizsvetőmag-támogatás kifizetésére azt követően kerülhet sor, hogy a Bizottság meghatározta az esetlegesen alkalmazandó százalékos csökkentés mértékét;

mivel a közösségi támogatásokat szabályozó rendelkezések betartását megfelelő módon ellenőrizni kell; mivel e célból az adminisztratív és helyszíni ellenőrzések tekintetében részletes kritériumokra és technikai szabályokra van szükség; mivel ez utóbbiak tekintetében a korábbi tapasztalatok azt mutatják, hogy helyénvaló az elvégzendő ellenőrzések minimális mennyiségének meghatározásán túl megkövetelni a kockázatelemzés alkalmazását és meghatározni az ennek során alkalmazandó kritériumokat;

mivel a tapasztalatok továbbá azt mutatják, hogy a vis maior eseteit is figyelembe vevő, a kellő arányosságot érvényre juttató rendelkezések elfogadására van szükség a szabálytalanságok és csalások megelőzése és büntetése érdekében; mivel a szabálytalanságok súlyával arányos, többfokozatú büntetési rendszert kell megállapítani, amely magában foglalja a szóban forgó évre, valamint az azt követő évre vonatkozóan a támogatásból való teljes kizárást;

mivel olyan szabályozást kell bevezetni, amely garantálja, hogy kizárólag jogszerű támogatások kifizetésére kerüljön sor, és amelyben a kérelem késedelmes benyújtása esetén a támogatás csökkentésére kerül sor; mivel e szabályozás modelljének azt az integrált igazgatási és ellenőrzési rendszert kell tekinteni, amelyet a legutóbb a 820/97/EK rendelettel [6] módosított, egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendelet [7], valamint a legutóbb a 2015/95/EK rendelettel [8] módosított, az egyes közösségi támogatási rendszerekre vonatkozó integrált igazgatási és ellenőrzési rendszer alkalmazására vonatkozó részletes szabályok megállapításáról szóló, 1992. december 23-i 3887/92/EGK bizottsági rendelet [9] határozott meg;

mivel a Vetőmagpiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

Az 1686/72/EGK bizottsági rendelet [10] a következőképpen módosul:

1. A rendelet a következő 1a. cikkel egészül ki:

"1a. cikk

E rendelet alkalmazásában a "forgalmazás" kifejezés rendelkezésre vagy raktárkészleten tartást, értékesítési célú bemutatást, értékesítésre felkínálást, értékesítést, illetve más személy részére történő leszállítást jelent."

2. A rendelet a következő 2a. cikkel egészül ki:

"2a. cikk

(1) Támogatás kizárólag azzal a feltétellel nyújtható, hogy a vetőmagot a kedvezményezett vetési céllal ténylegesen forgalmazta a kérelem benyújtásának napjáig. E feltétel teljesülését a kedvezményezettnek az érintett tagállam számára kielégítően bizonyítania kell.

(2) A tagállamok előre be nem jelentett ellenőrzéseket folytatnak, hogy ellenőrizzék annak a vetőmagnak az első rendeltetési helyét, amelyre támogatást nyújtottak, valamint a támogatás feltételeinek teljesítését, és tájékoztatják a Bizottságot az ilyen ellenőrzéseket követően elfogadott intézkedésekről."

3. A 3. cikk helyébe a következő szöveg lép:

"3. cikk

(1) A rizsvetőmag esetének kivételével, a vetőmagtermelők részére a támogatást a betakarítás után és a tagállam által az egyes fajokra és fajtacsoportokra rögzített határidő előtt benyújtandó kérelem alapján kell odaítélni.

(2) A rizsvetőmag esetének kivételével, a tagállam a támogatást a kérelem benyújtását követő két hónapon belül és legkésőbb a betakarítás évét követő év július 31-ig fizeti ki a termelőnek."

4. A rendelet a következő 3a., 3b. és 3c. cikkel egészül ki:

"3a. cikk

(1) A rizsvetőmag tekintetében a Közösségben évente támogatható legnagyobb mennyiség 86624600 tonna. A termelő tagállamok között ez a mennyiség a következőképpen oszlik meg:

–Spanyolország: | 29625,613 tonna, |

–Franciaország: | 3031,861 tonna, |

–Görögország: | 1472,618 tonna, |

–Olaszország: | 50242,268 tonna, |

–Portugália: | 2252,240 tonna. |

Az egyes tagállamokra jutó mennyiségek a Közösség egészére megállapított legnagyobb mennyiségen belül a (3) bekezdésben meghatározott feltételek szerint módosíthatók.

(2) A 2a. cikkre is figyelemmel, a rizsvetőmag utáni támogatást a termelőknek a Közösség egészére megszabott legnagyobb határértéken belül, a betakarítást követően, de a következő év június 20-ig benyújtandó kérelmek alapján kell odaítélni. A betakarítást követő év július 15-ig a termelő tagállamok közlik a Bizottsággal azokat a mennyiségeket, amelyekre vonatkozóan támogatás iránti kérelem benyújtására került sor.

(3) Amennyiben azon mennyiségek összessége, amelyek tekintetében a termelő tagállamokban támogatás iránti kérelmet nyújtanak be, meghaladja a Közösség egészére megszabott legnagyobb mennyiséget, a támogatást minden érintett tagállamban a saját nemzeti mennyisége túllépésének arányában csökkenteni kell. A Bizottság állapítja meg az alkalmazandó csökkentés százalékos mértékét.

(4) A tagállam a támogatást a termelő részére a betakarítást követő év július 31-e és szeptember 30-a között fizeti ki.

3b. cikk

(1) A 2a. cikk (2) bekezdésében említett ellenőrzések a következőket tartalmazzák:

a) adminisztratív ellenőrzések, ezen belül különösen keresztellenőrzések annak megakadályozására, hogy a támogatást ugyanabban a naptári évben kétszer fizessék ki. Ezeknek a keresztellenőrzéseknek azokra a hatóságilag ellenőrzött parcellákra kell kiterjedniük, amelyekről megállapítást nyert, hogy megfelelnek az 1674/72/EGK rendelet 1. cikke (1) bekezdésének első francia bekezdésében megjelölt irányelvek által meghatározott követelményeknek;

b) okmányok ellenőrzése azzal a céllal, hogy az olyan vetőmag tekintetében, amely után támogatást nyújtottak, legalább az első rendeltetési helyet ellenőrizzék;

c) bármely egyéb ellenőrzés, amelyet a tagállam szükségesnek ítél annak biztosítása érdekében, hogy ne fizessenek támogatást minősítés nélküli vetőmag, illetve harmadik országból származó vetőmag után.

Az ellenőrzéseknek a kérelmek jelentős mintájára kell kiterjedniük, és fajonként a benyújtott kérelmek legalább 5 %-ára. Az ellenőrzendő kérelmeket az illetékes hatóság jelöli ki kockázatelemzés és a benyújtott kérelmek reprezentatív jellege alapján. A kockázatelemzés során a következőket kell figyelembe venni:

- a támogatás összege,

- a minősített vetőmag mennyisége az ellenőrzött területhez viszonyítva,

- változás az előző évhez képest,

- a tagállam által meghatározandó egyéb paraméterek.

(2) A tagállamok szükség szerint ellenőrzéseket folytatnak a nemesítők, egyéb vetőmagtermelő vállalkozások, illetve a végfelhasználók telephelyén.

(3) A 3887/92/EGK bizottsági rendelet [11] következő cikkeit kell alkalmazni:

- 6. cikk (1) bekezdése (a támogatás odaítélésére vonatkozó feltételeknek való megfelelés ellenőrzése),

- 11. cikk (kiegészítő belföldi büntetések, vis maior),

- 12. cikk (vizsgálati látogatásról készített jelentés),

- 13. cikk (helyszíni ellenőrzés),

- 14. cikk (jogosulatlan kifizetés).

3c. cikk

(1) A vis maior eseteit kivéve, a kérelem késedelmes benyújtása következtében annak a támogatásnak az összege, amelyre a vetőmagtermesztő egyébként jogosult lett volna, napi 1 %-kal csökken. Érvénytelen a kérelem abban az esetben, ha azt a rizsvetőmagra vonatkozóan a betakarítás évét követő év június 30-a után nyújtották be, illetve ha más fajokra vagy fajtacsoportokra vonatkozóan a tagállam által megszabott határidőt követő 10. nap után nyújtották be.

(2) Ha megállapítást nyer, hogy a vetőmagot, amelyre a kérelem vonatkozik, a kérelmező ténylegesen nem forgalmazta vetési céllal, a vetőmagtermesztő számára az érintett faj után járó támogatást 50 %-kal csökkenteni kell abban az esetben, ha a vetési célra ténylegesen nem forgalmazott mennyiség a kérelemben szereplő mennyiség 2 %-át meghaladja, de nem haladja meg annak 5 %-át. Ha a nem forgalmazott mennyiség meghaladja az 5 %-ot, a termesztő részére a szóban forgó gazdasági évre nem nyújtható vetőmag-termelési támogatás.

(3) Ha támogatás iránti kérelmet nyújtanak be hivatalosan nem minősített vetőmagra, vagy olyan vetőmagra, amelyet abban a naptári évben, amelyben a támogatás szerinti gazdasági év kezdődik, nem a szóban forgó tagállamban takarítottak be, a termesztő részére nem nyújtható vetőmag-termelési támogatás a szóban forgó és az azt követő gazdasági évre."

2. cikk

Ez a rendelet Az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet az 1998/99-es gazdasági évtől kell alkalmazni.

Az 1998/99-es gazdasági évet megelőzően nyilvántartásba vett szerződésekkel, illetve vetőmag-termelési nyilatkozatokkal kapcsolatos támogatási kérelmek nem tartoznak az 1686/72/EGK rendelet 3b. cikke (1) bekezdésének a) pontjában felsorolt ellenőrzések hatálya alá.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. március 30-án.

a Bizottság részéről

Franz Fischler

a Bizottság tagja

[1] HL L 20., 1998.1.27., 16. o.

[2] HL L 246., 1971.11.5., 1. o.

[3] HL L 367., 1985.12.31., 21. o.

[4] HL L 177., 1972.8.4., 1. o.

[5] HL L 329., 1995.12.30., 18. o.

[6] HL L 117., 1997.5.7., 1. o.

[7] HL L 355., 1992.12.5., 1. o.

[8] HL L 197., 1995.8.22., 2. o.

[9] HL L 391., 1992.12.31., 36. o.

[10] HL L 177., 1972.8.4., 26. o.

[11] HL L 391., 1992.12.31., 36. o.

--------------------------------------------------